पहले कभी नहीं देखा गया स्टैल्थ हेलीकाप्टर  
अमेरिकी नौसेना की विशिष्ट सील टीम ने ओसामा बिन लादेन के खिलाफ राडार की नजरों में धूल झोंकने में सक्षम (स्टैल्थ) हेलीकाप्टरों का इस्तेमाल किया।
अमेरिकी नौसेना की विशिष्ट सील टीम ने ओसामा बिन लादेन के खिलाफ राडार की नजरों में धूल झोंकने में सक्षम (स्टैल्थ) हेलीकाप्टरों का इस्तेमाल किया। इससे पहले कभी इन हेलीकाप्टरों को किसी अभियान में नहीं देखा गया।  अमेरिकी मीडिया की खबरों में कहा गया कि इनमें से एक हेलीकाप्टर में गड़बड़ी आने पर उसे नष्ट कर दिया गया ताकि यह प्रौद्योगिकी किसी के हाथ न लगे। लगता है कि पेंटागन ने इन हेलीकाप्टरों को किसी खास अभियान के लिए सुरक्षित रखा था। इनके इस्तेमाल से यह भी लगता है कि अमेरिका इस अत्यधिक जोखिम वाले अभियान में कोई चूक नहीं चाहता था।  पेंटागन के अधिकारी अभी भी चुप्पी साधे हैं कि स्टैल्थ हेलीकाप्टरों का इस्तेमाल हुआ अथवा नहीं लेकिन एबीसी न्यूज ने अमेरिकी विमानन सूत्रों के हवाले से बताया कि विस्फोट के बाद के फोटो ने सैन्य विश्लेषकों को इनके इस्तेमाल के बारे सोचने पर विवश किया।  पूर्व रक्षा अधिकारियों ने बताया कि सिकरोस्की एच-60 ब्लैकहाक के पिछले हिस्से में अतिरिक्त पंखे होते हैं जिससे वह बहुत कम आवाज करता है और उसकी प्रौद्योगिकी एफ-117 स्टैल्थ लडाकू विमान की प्रौद्योगिकी जैसी है जो राडारों की नजर से ओझल रहता है। अमेरिका ने अभियान की खबर के लीक हो जाने के खतरे से कार्रवाई के बारे में पाकिस्तान को सूचित नहीं किया और अफगानिस्तान के ठिकाने से इन हेलीकाप्टरों ने उडान भरकर अपने मकसद को पूरा किया।  पेंटागन के शीर्ष अधिकारियों ने बताया यह पहला मौका था। यह इतनी तेजी से और इतने नीचे उड़ान भरता है कि आप नहीं जान सकते कि यह सीधा आपकी ओर आ रहा है, यह निश्चित तौर पर सफलता का हिस्सा था। एक पूर्व विशेष विमानन अधिकारी ने द आर्मी टाइम्स को बताया कि इसका स्टैल्थ लड़ाकू की तरह होना दर्शाता है कि यह ब्लेकहाक का परिष्कृत संस्करण है।  ऐबटाबाद में जिस मकान में कार्रवाई की गई उसके पड़ोस में रहने वाले लोगों ने बताया कि जब तक यह बिल्कुल नीचे नहीं आ गया तब तक उसकी आवाज का पता नहीं लगा।   अमेरिका ने इससे पहले स्टैल्थ हेलीकाप्टरों का इस्तेमाल नहीं किया था। नब्बे के दशक के मध्य में सेना ने जासूसी हेलीकाप्टर कामनचे के कई प्रोटोटाइप विकसित किये जो उस समय स्टैल्थ प्रौद्योगिकी में एक क्रांतिकारी कदम था। सन् 2004 में रक्षा विभाग ने लेकिन कार्यक्रम को बंद कर दिया और कामनचे हेलीकाप्टर की प्रौद्योगिकी को ही अन्य हेलीकाप्टरों में इस्तेमाल का फैसला किया। तब से सरकार ब्लेकहाक हेलीकाप्टरों की आवाज कम करने की दिशा में काम कर रही थी लेकिन किसी सरकारी कार्यक्रम की घोषणा नहीं की गई। अधिकारियों का कहना है कि जो मलबा देखा गया वह पहली बार किसी स्टैल्थ हेलीकाप्टर का है। उनका मानना है कि स्टैल्थ ब्लैकहाक का कई साल से इस्तेमाल हो रहा था लेकिन इसका पता जनता को नहीं था।